b'\n_START_ARTICLE_\nVelika nagrada San Marina 1994\n_START_SECTION_\nKvalifikacije\n_START_PARAGRAPH_\nV petek, 29. aprila, je na kvalifikacijah Rubens Barrichello z Jordanom v ovinku Variante Bassa pri 225\xc2\xa0km/h zadel ob robnik in dirkalnik je dvignilo. Priletel je na vrh zidu iz za\xc5\xa1\xc4\x8ditnih gum in padel v nezavest. Njegov dirkalnik je ve\xc4\x8dkrat obrnilo, nato pa je pristal obrnjen na glavo. Zdravni\xc5\xa1ko osebje je prihitelo na mesto nesre\xc4\x8de in ga odpeljalo v bolni\xc5\xa1nico. \xc5\xbde naslednji dan se je kljub zlomljenem nosu in mav\xc4\x8dni oblogi na roki vrnil na sestanek dirka\xc4\x8dev, toda ni smel nastopiti na dirki. Damon Hill, ki je nastopal z Williams-Renaultom, je deset let kasneje opisal svoje ob\xc4\x8dutke ob nesre\xc4\x8di:\xc2\xa0\xc2\xbbVsi smo se prepri\xc4\x8devali, da so na\xc5\xa1i dirkalniki trdni kot tanki ter da se ne moremo po\xc5\xa1kodovati, in nadaljevali s kvalifikacijami.\xc2\xab_NEWLINE_Po dvajsetih minutah glavnega dela kvalifikacij, je Roland Ratzenberger izgubil nadzor nad svojim Simtekom, ko se je bli\xc5\xbeal ovinku Villeneuve curva. Zadel je v zid in, \xc4\x8deprav je \xc5\xa1koljka ostala cela, si je ob mo\xc4\x8dnem udarcu zlomil vrat. Ratzenberger, za katerega je bila to prva sezona v Formuli 1, je vozil s hitrostjo 306\xc2\xa0km/h, ko se mu je ob udarcu v robnik krog prej po\xc5\xa1kodovalo sprednje krilce. Kvalifikacije so bile prekinjene in zadnjih 40 minut nekoliko kasneje niso ve\xc4\x8d vozili. Kasneje je pri\xc5\xa1la novica, da je Ratzenberger v bolni\xc5\xa1nici podlegel po\xc5\xa1kodbam. To je bila prva smrtna nesre\xc4\x8da na dirki Formule 1 od Velike nagrade Kanade 1982, ko se je smrtno ponesre\xc4\x8dil Riccardo Paletti. Minilo je osem let od kar se je Elio de Angelis smrtno ponesre\xc4\x8dil na testiranju z dirkalnikom Brabham na francoskem dirkali\xc5\xa1\xc4\x8du Paul Ricard._NEWLINE_Profesor Sid Watkins, takrat vodja zdravni\xc5\xa1ke ekipe na dirkah Formule 1, v svojih spominih opisuje reakcijo Ayrtona Senne na novico o smrti Ratzenbergerja:\xc2\xa0\xc2\xbbAyrton se je zlomil in zjokal na moji rami.\xc2\xab Watkins je posku\xc5\xa1al prepri\xc4\x8dati Senno naj ne dirka naslednji dan z besedami\xc2\xa0:\xc2\xbbKaj mora\xc5\xa1 \xc5\xa1e storiti. Trikrat si postal prvak in si o\xc4\x8ditno najhitrej\xc5\xa1i dirka\xc4\x8d. Pojdiva raje na ribolov.\xc2\xab, toda Ayrton je vztrajal:\xc2\xa0\xc2\xbbSid, obstajajo nekatere stvari na katere nimamo vpliva. Ne morem odnehati, moram nadaljevati.\xc2\xab_NEWLINE_Senna je na kvalifikacijah osvojil najbolj\xc5\xa1i \xc5\xa1tartni polo\xc5\xbeaj pred vodilnim v prvenstvu, Michaelom Schumacherjem. Gerhard Berger je osvojil tretje, Sennin mo\xc5\xa1tveni kolega, Damon Hill, pa \xc4\x8detrto \xc5\xa1tartno mesto. Ratzenbergerjev \xc4\x8das, ki ga je postavil pred nesre\xc4\x8do, bi mu prinesel 26. \xc5\xa1tartno mesto.\n_START_SECTION_\nPrvi \xc5\xa1tart\n_START_PARAGRAPH_\nNa \xc5\xa1tartu je J.J. Lehtu ugasnil dirklnik. Pedro Lamy, ki je \xc5\xa1tartal iz zadnjega dela ga ni opazil in tr\xc4\x8dil vanj, ob tem so deli dirkalnikov leteli po zraku. Delci so celo prileteli \xc4\x8dez ograjo in devet gledalcev je bilo la\xc5\xbeje po\xc5\xa1kodovanih._NEWLINE_Ta nesre\xc4\x8da je povzro\xc4\x8dila prihod varnostnega avtomobila na stezo, da je med \xc4\x8di\xc5\xa1\xc4\x8denjem steze upo\xc4\x8dasnil dirka\xc4\x8de. Zaradi po\xc4\x8dasnej\xc5\xa1e vo\xc5\xbenje so se pnevmatike ohladile. Pred dirko na sestanku dirka\xc4\x8dev, sta Senna in Gerhard Berger izpostavila pomisleke, da varnostni avto ne vozi dovolj hitro za ohranitev dovolj visoke temperature pnevmatik._NEWLINE_Ko je bila steza o\xc4\x8di\xc5\xa1\xc4\x8dena vseh delcev, se je varnostni avto umaknil in dirka se je nadaljevala z lete\xc4\x8dim \xc5\xa1tartom. Dva kroga kasneje pa je Ayrton Senna, ki je vodil tik pred Michaelom Schumacherjem, v ovinku Tamburello zletel s steze pri 306\xc2\xa0km/h, nato pa pri 211\xc2\xa0km/h tr\xc4\x8dil v zid._NEWLINE_Ob 14:17 po lokalnem \xc4\x8dasu, je bila razobe\xc5\xa1ena rde\xc4\x8da zastava, ki je pomenila prekinitev dirke, in Sid Watkins je pri\xc5\xa1el na mesto nesre\xc4\x8de. Ob rde\xc4\x8di zastavi morajo vsi dirka\xc4\x8di po\xc4\x8dasi zapeljati v bokse, da naredijo prostor za re\xc5\xa1evalna vozila. Mo\xc5\xa1tvo Larrousse je pomotoma spustila enega svojih dirka\xc4\x8dev, \xc3\x89rika Comasa, nazaj na stezo, kljub temu da je bila \xc5\xa1e vedno zaprta zaradi rde\xc4\x8de zastave. Delavci ob progi so mu mo\xc4\x8dno signalizirali z zastavami naj upo\xc4\x8dasni, saj se je bli\xc5\xbeal mestu nesre\xc4\x8de s prakti\xc4\x8dno polno hitrostjo. Comas se je izognil vsem ljudem in vozilom na progi in se tudi umaknil z dirke. Senno so dvignili iz uni\xc4\x8denega Williamsa in s helikopterjem odpeljali v bolni\xc5\xa1nico pri Bologni. 37 minut po nesre\xc4\x8di, ob 14:55 po lokalnem \xc4\x8dasu, se je dirka nadaljevala s ponovnim \xc5\xa1tartom.\n_START_SECTION_\nDrugi \xc5\xa1tart\n_START_PARAGRAPH_\nRezultati dirke so bili dolo\xc4\x8deni iz se\xc5\xa1tevka \xc4\x8dasov obeh \xc5\xa1tartov dirka\xc4\x8dev. Po ponovnem \xc5\xa1tartu je povedel Gerhard Berger, toda Schumacher je skupno \xc5\xa1e vedno vodil zaradi \xc4\x8dasovne prednosti pred Bergerjem ob prekinitvi dirke. Schumacher je v dvanajstem krogu pre\xc5\xa1el v vodstvo, \xc5\xa1tiri kroge kasneje pa je Berger odstopil. Larini je po postanku Schumacherja za kratko pri\xc5\xa1el v vodstvo, toda le do svojega postanka._NEWLINE_Deset krogov pred koncem dirke je Michelu Alboretu pri izvozu iz boksov odpadlo zadnje desno kolo Minardija, ki je po\xc5\xa1kodovalo po dva mehanika Ferrarija in Lotusa._NEWLINE_Michael Schumacher je zmagal pred Nicolom Larinijem in Miko H\xc3\xa4kkinenom, tako da je osvojil vseh 30 to\xc4\x8dk po treh dirkah v sezoni 1994. To je bila edina uvrstitev na stopni\xc4\x8dke za Larinija in njegova prva od le dveh uvrstitev v to\xc4\x8dke v karieri. Na stopni\xc4\x8dkah za zmagovalce po dirki v spo\xc5\xa1tovanje do Rolanda Ratzenbergerja in Ayrtona Senne ni pri\xc5\xa1lo do \xc5\xa1kropljenja s \xc5\xa1ampanjcem.\n_START_SECTION_\nPo dirki\n_START_PARAGRAPH_\nDve uri in 20 minut po tem, ko je Schumacher prevozil ciljno \xc4\x8drto, ob 18:40 po lokalnem \xc4\x8dasu, je dr. Maria Theresa Fiandri oznanil, da je umrl Ayrton Senna. Uradni \xc4\x8das njegove smrti je bil 14:17 po lokalnem \xc4\x8dasu, kar je pomenilo, da je Senna umrl takoj po tr\xc4\x8denju. Vzrok smrti je bil delec vzmetenja, ki je predrl \xc4\x8delado in Sennino lobanjo._NEWLINE_Steza, po kateri so dirkali leta 1994 in je bila v uporabi od leta 1981, ni bila nikoli ve\xc4\x8d uporabljena na dirkah Formule 1. Po dirki so jo mo\xc4\x8dno spremenili, tudi ovinek Tamburello - med drugim tudi kraj hude nesre\xc4\x8de Gerharda Bergerja leta 1989 - ki je bil iz hitrega ovinka spremenjen v veliko po\xc4\x8dasnej\xc5\xa1o \xc5\xa1ikano. FIA je tudi spremenila pravila glede dirkalnika, tako da so morala vsa mo\xc5\xa1tva za naslednjo sezono zgraditi povsem nov dirkalnik. Pomisleki Senne in Bergerja na jutranjem sestanku dirka\xc4\x8dev naj bi bili obravnavani pred naslednjo dirko za Veliko nagrado Monaka, in naj bi vodili v reformo Zdru\xc5\xbeenja dirka\xc4\x8dev (GPDA), ki je bilo ustanovljeno leta 1961, toda razpu\xc5\xa1\xc4\x8deno leta 1982. Glavni cilj reforme je bil, da bi dirka\xc4\x8di lahko razpravljali o varnostnih vpra\xc5\xa1anjih in izbolj\xc5\xa1anjem varnostnih standardov. Prvi \xc5\xa1tartni mesti na naslednji dirki v Monaku sta bili v spomin obeh umrlih dirka\xc4\x8dev obarvani v barvah Brazilske in Avstrijske zastave. Pred dirko pa je bila v njun spomin \xc5\xa1e minuta molka._NEWLINE_Senna je bil pokopan z dr\xc5\xbeavni\xc5\xa1kimi \xc4\x8dastmi v brazilskem S\xc3\xa3o Paulu 5. maja 1994. Okrog pol milijona ljudi se je zbralo ob ulicah, po katerih so nesli krsto. Ve\xc4\x8dina ljudi iz sveta Formule 1 se je udele\xc5\xbeila pogreba, predsednik FIE, Max Mosley, pa se je udele\xc5\xbeil pogreba Ratzenbergerja. Na tiskovni konferenci deset let kasneje je povedal:\xc2\xa0\xc2\xbb\xc5\xa0el sem na njegov pogreb, ker so vsi drugi \xc5\xa1li na pogreb Senne.\xc2\xab_NEWLINE_Italijansko to\xc5\xbeilstvo je obdol\xc5\xbeilo \xc5\xa1est ljudi v povezavi s smrtno nesre\xc4\x8do Ayrtona Senne, To so bili Frank Williams, Patrick Head in Adrian Newey iz Williamsa; Fedrico Bendinelli kot predstavnik lastnikov dirkali\xc5\xa1\xc4\x8da Autodromo Enzo e Dino Ferrari, Giorgio Poggi kot direktor dirkali\xc5\xa1\xc4\x8da in Roland Bruynserarde kot direktor dirke. Toda vsi so bili opro\xc5\xa1\xc4\x8deni povzro\xc4\x8ditve smrti iz malomarnosti. Predmet obto\xc5\xbebe je bil tudi del volanskega sistema, ko je bil najprej odstranjen, nato pa na Sennino \xc5\xbeeljo privarjen nazaj. Sodi\xc5\xa1\xc4\x8de je ugotovilo, da je ravno polomljen volanski drog povzro\xc4\x8dil nesre\xc4\x8do._NEWLINE_Po oprostilni sodbi je sledila prito\xc5\xbeba proti Patricku Headu in Adrianu Neweyu. 22. novembra 1999 ju je sodi\xc5\xa1\xc4\x8de ponovno oprostilo, ker ni bilo pridobljenih nobenih novih dokazov, toda zaradi po\xc5\xa1kodb dirkalnika iz \xc4\x8drne skrinjice ni bilo mogo\xc4\x8de pridobiti vseh podatkov, pa tudi 1.6 sekunde videa s kamere na dirkalniku Senne. Sledila je \xc5\xa1e ena prito\xc5\xbeba, toda 27. maja 2005 sta bila Head in Newey ponovno opro\xc5\xa1\xc4\x8dena.'